સ્વાર્થી માણસ શું કામ બીજાને મદદ કરે છે તેનો પહેલો ઉત્તર તો આપણને મળ્યો કે તે પોતાના જ સુખ માટે બીજાને સુખ આપવાનો પ્રયત્ન કરે છે. સુખ પણ બહુ વિચિત્ર અનુભવ છે, જે પોતાના સુખને પોતાની પાસે જ રાખે છે તેના સુખને કંટાળાની ઉંધઈ ચઢતા વખત લાગતો નથી. કોઈ વ્યકિતની પાસે ગાડી અને બંગલો ન્હોતા ત્યારે તેણે ગાડી અને બંગલો લેવા માટે ખુબ મહેનત કરી અને જ્યારે તેને મળ્યા તેના થોડા સમય બાદ તેને કંટાળો આવવાની શરૂઆત થઈ, કારણ તેણે પોતાને મળેલા સુખને પોતાના પુરતુ સિમીત રાખ્યું, પણ સ્વાર્થી માણસ પોતાને સુખને બીજાને આપે છે, બીજા શબ્દોમાં કહીએ તો તે પોતાને મળેલા સુખનું કયાંક રોકાણ કરે છે, જેના કારણે જેમ બેન્કમાં મુકેલી ડિપોઝીટ ઉપર વ્યાજ મળે તેમ સ્વાર્થી માણસને પોતાનું સુખ બીજાને આપી પોતાના સુખમાં વૃધ્ધિ કરી છે. હવે બીજાને મદદ કરતા સ્વાર્થી માણસની મદદ કરવાની ભાવનાનું બીજુ કારણ જાણીશું.